钦定古今图书集成/明伦汇编/氏族典/第257卷 > 王献之
## 钦定古今图书集成/明伦汇编/氏族典/第257卷 > 王献之

按《晋书王羲之传》：“羲之子献之，字子敬。少有盛名，而
高迈不羇，风流为一时之冠。尝与兄徽之、操之俱诣
谢安，二兄多言俗事，献之寒温而已。既出，客问安王
氏兄弟优劣，安曰：‘小者佳’。客问其故，安曰：‘吉人之辞
寡。以其少言，故知之。夜卧斋中，有偷人入其室，盗物
都尽。献之徐曰：‘偷儿青毡，我家旧物，可特置之’。群偷’”
惊走。工草隶，善丹青。七八岁时学书，羲之密从后掣
其笔不得，叹曰：“此儿后当复有大名。”起家州主簿，秘
书郎，转丞。以选尚新安公主，谢安甚钦爱之，请为长
史，进号卫将军，复为长史。安问曰：“君书何如君家尊？”
答曰：“故当不同。”安曰：“外论不尔。”答曰：“人那得知。”寻除
建威将军、吴兴太守，征拜中书令。未几，遇疾，卒于官。
安僖皇后立，以后父追赠侍中、特进、光禄大夫、太宰，
谥曰“宪。”